聞兒輩舉漁者言喜成古調
作者：錢時
朝代：宋

paragraphs: 魚固人所欲，痰飲常忌此。
茲晨一杯羹，食之乃大美。
漁者包裹來，樂與我爲市。
兒輩問何故，秤平不虧爾。
吾家自高曾，仁厚著閭里。
一衡無兩權，昭昭坦如砥。
憶昔少年時，獵夫晨賣鹿。
老幹持衡出，忽爾非舊比。
此豈我家風，責之怒裂眥。
口腹詐求贏，寧我餓而死。
忍割子孫肉，而以啖我齒。
折衡謝獵夫，勞酒遣乃已。
今餘三十載，而得聞斯語。
喜與同志言，書之詔孫子。